Komputer for alles bildebibliotek er en unik samling med digitale fotografier og clipart-tegninger som du fritt kan benytte til privat bruk. Bildene, som du får sammen med K-CD-en hver måned, er fra samlingene "KEY Photo Gallery" og "KEY Mega Clipart 15 000", som begge forhandles av Komputer for alles norske samarbeidspartner IMS, som har stilt bildene til rådighet for bladets lesere.

Hver måned får du 24 fotografier og 24 clipart-tegninger.

For å holde styr på alle bildene anbefaler vi at du bruker Komputer for alles praktiske samlekort med minigjengivelser av alle bildene. Samlekortene finner du bakerst i nyhetsseksjonen midt i bladet. På den måten bevarer du oversikten over det digitale bildebiblioteket mens det vokser måned for måned.

Både fotografiene og clipart-tegningene er av meget høy kvalitet. Med disse bildene vil enhver trykksak – fra festsanger til bøker og plater – se profesjonelle ut. Du kan også bruke bildene som bakgrunnstapet til Windows. Eller du kan bruke dem til å leke deg med i et av de bildebehandlingsprogrammene som jevnlig ligger på K-CD-en.

Bildene kan brukes på to måter
1 Direkte fra CD-en.
Klikk på et av bildene på dette eller neste skjermbilde.
Nå er bildet kopiert til utklippstavlen i Windows.
Åpne det programmet bildet skal brukes i, f.eks. Paint Shop Pro, som ligger bak knappen "Skattkisten" på denne K-CD-en.
Velg punktet "Paste" (Lim inn) i "Edit"-menyen (Rediger).
Bildet vises nå på skjermen i full størrelse.

2 Kopiert fra CD-en.
Lukk K-CD-en ved å klikke på "Exit"-knappen på den gule hovedmenyen. 
Åpne Utforsker (Windows 95) eller Filbehandling (Windows 3.11).
Klikk deg fram til CD-rom-stasjonen.
Fotografiene ligger i biblioteket "Foto"
Tegningene ligger i biblioteket "Klipart". Der ligger de to ganger i to underbibliotek, "BMP" og "WMF".
BMP-formatet er et standardformat i Windows. Det kan leses av alle Windows-programmene. Bruk det hvis du er i tvil.
WMF-formatet er også et Windows-format. Det har den fordelen at tegningene kan skaleres i størrelsen uten at det går ut over kvaliteten.